Imtella' April 24, 2021 - Aġġornata 24 Ta' April, 2021 12:28pm Ġuvni li baqa' dieħel ġo 'trailer' waqt li kien qed isuq il-karozza ta' sieħbu kien ordnat jagħtih €62,000 wara li l-imħallef li sema' il-kawża kkonkluda li sofra trawma meta ra l-vettura mfarrka. Il-ġuvni u l-ġenituri tiegħu fetħu l-kawża fil-Prim'Awla tal-Qorti Ċivili kontra sieħbu fejn żammewh responsabbli għall-inċident li kien seħħ fit-30 ta' April 2017. Mill-provi li tressqu quddiem l-Imħallef Lawrence Mintoff rriżulta li ż-żewġ ġuvintur kienu ma' ħbieb tagħhom Ħal Far. Wieħed minn dawn il-ħbieb xtaq jirkeb il-karozza sportiva Toyota Supra li kienet reġistrata fuq il-ġenituri. Iż-żagħżugħ ħalla lil sieħbu jsuq il-karozza u f'ħin minnhom dan baqa' dieħel ġo 'trailer' li kien hemm maġenb it-triq. Il-familja fetħet il-kawża fejn il-ġenituri qalu li binhom sofra minn trawma wara li tilef il-vettura tal-ħolm. Il-ġuvni ħassu tradut bil-mod kif aġixxa sieħbu kemm dak il-ħin tal-inċident u anke wara. Fil-fatt il-psikjatra li rah ikkonkluda li l-ġuvni sofra diżabilità permanenti ta' 20% wara li ra l-karozza tiegħu mkissra. L-Imħallef Mintoff laqa' it-talba tal-familja u żamm liż-żagħżugħ li saq il-vettura responsabbli tal-ħsara li kkaġuna fil-karozza u tal-impatt psikoloġiku li dan ħalla fuq l-iben. Huwa ordnalu jagħti lil sieħbu €62,000 u lill-ġenituri tiegħu €26,000 bħala kumpens għall-ħsara li kkaġunalhom bl-inċident.